**เหตุโจมตีทางอากาศใส่อาคารอยู่อาศัยในซาปอริฌเฌีย** เกิดขึ้นในช่วงเช้ามืดของวันที่ 9 ตุลาคม พ.ศ. 2565 ที่อาคารห้องอยู่อาศัยแห่งหนึ่งในเมืองซาปอริฌเฌีย แคว้นซาปอริฌเฌีย ทางภาคใต้ของประเทศยูเครน การโจมตีด้วยขีปนาวุธของกองทัพรัสเซียครั้งนี้ทำให้มีพลเรือนเสียชีวิตอย่างน้อย 13 คน และบาดเจ็บอีกกว่า 89 คน

เช่นเดียวกับที่กรุงเคียฟ เมืองดนีปรอ เมืองมือกอลายิว เมืองฌือตอมือร์ และเมืองลวิว เหตุโจมตีทางอากาศที่เมืองซาปอริฌเฌียเกิดขึ้นหนึ่งวันหลังจากเกิดเหตุระเบิดที่สร้างความเสียหายแก่สะพานไครเมีย ซึ่งวลาดีมีร์ ปูติน ประธานาธิบดีรัสเซีย กล่าวหายูเครนว่าเป็นผู้ลงมือและเรียกเหตุระเบิดนั้นว่าเป็น "การก่อการร้าย"

ภูมิหลัง
--------

ระหว่างที่การรุกรานยูเครนใน พ.ศ. 2565 กองทัพรัสเซียได้โจมตีพลเรือนยูเครนซ้ำแล้วซ้ำเล่า ในแคว้นซาปอริฌเฌีย เหตุโจมตีขบวนรถพลเรือนเมื่อวันที่ 30 กันยายน ส่งผลให้มีพลเรือนเสียชีวิต 32 คน และบาดเจ็บอีกเกือบ 90 คน เหตุโจมตีดังกล่าวเกิดขึ้นในวันเดียวกับที่รัสเซียประกาศผนวกภาคใต้ของยูเครนเข้ากับตน

ไม่กี่วันก่อนเกิดเหตุโจมตีอาคารอยู่อาศัย ในวันที่ 6 ตุลาคม มีผู้เสียชีวิตอย่างน้อย 17 คน (รวมถึงเด็ก 1 คน) หลังจากที่ขีปนาวุธรัสเซีย 7 ลูกพุ่งโจมตีเมืองซาปอริฌเฌีย โดย 3 ลูกในจำนวนนี้ตกใส่ย่านที่อยู่อาศัยใจกลางเมือง

ในวันที่ 8 ตุลาคม เกิดเหตุระเบิดที่สร้างความเสียหายอย่างหนักแก่สะพานไครเมียซึ่งเป็นเส้นทางส่งกำลังบำรุงหลักสำหรับกองทัพรัสเซียในการที่จะเข้าสู่ไครเมียที่ถูกยึดครอง

การโจมตี
--------

วันที่ 9 ตุลาคม ขีปนาวุธ 6 ลูกถูกยิงใส่ย่านที่อยู่อาศัยในเมืองซาปอริฌเฌีย ทำลายอาคารห้องอยู่อาศัย 1 หลัง และสร้างความเสียหายแก่อาคารอื่น ๆ อีก 70 หลัง เหตุโจมตีครั้งนี้ส่งผลให้มีผู้เสียชีวิต 13 คน รวมทั้งเด็กด้วย และมีผู้บาดเจ็บอีก 89 คน โดย 11 คนในจำนวนนี้เป็นเด็ก มีรายงานว่ารัสเซียยิงขีปนาวุธดังกล่าวจากฐานยิงในแคว้นซาปอริฌเฌียส่วนที่ถูกรัสเซียยึดครอง

ปฏิกิริยา
---------

วอลอดือมือร์ แซแลนสกึย ประธานาธิบดียูเครน กล่าวทางเทเลแกรมว่า

>  ซาปอริฌเฌียอีกแล้ว โจมตีพลเรือนอย่างโหดเหี้ยมอีกแล้ว ยิงใส่อาคารอยู่อาศัยกลางดึก เลวทรามอย่างที่สุด ชั่วช้าอย่างที่สุด พวกป่าเถื่อนและผู้ก่อการร้าย ตั้งแต่คนออกคำสั่งไปจนถึงคนทำตามคำสั่ง พวกมันจะต้องรับผิดชอบอย่างแน่นอน ทั้งเบื้องหน้ากฎหมายและเบื้องหน้าผู้คน
> 
> 
> 

กระทรวงกลาโหมรัสเซียยอมรับว่ามีการโจมตีด้วยขีปนาวุธจริง แต่อ้างว่าฝ่ายตนยิงใส่ฐานของกองกำลังพิทักษ์ชาติยูเครนและคลังกระสุนแห่งหนึ่งเท่านั้น

ระเบียงภาพ
----------

* สภาพอาคารหลังเกิดเหตุสภาพอาคารหลังเกิดเหตุ
* สภาพยานพาหนะหลังเกิดเหตุสภาพยานพาหนะหลังเกิดเหตุ
* การดับเพลิงและการกู้ภัย

อ้างอิง
-------

1. ↑  "Russian strikes kill 17 in Ukraine following bridge attack". CNBC. 9 October 2022. สืบค้นเมื่อ 10 October 2022.
2. 1 2  Hunder, Max; Landay, Jonathan (2022-10-09). "Putin accuses Ukraine of Crimea bridge blast, calls it terrorism". *Reuters* (ภาษาอังกฤษ). สืบค้นเมื่อ 2022-10-09.
3. ↑  "Ukraine war: 'Russian attack' on city claimed by Moscow kills 13". *BBC News* (ภาษาอังกฤษแบบบริติช). 2022-10-09. สืบค้นเมื่อ 2022-10-09.
4. ↑  "Vladimir Putin calls blast on Crimea-Russia bridge an 'act of terror'". *The Guardian* (ภาษาอังกฤษ). 2022-10-09. สืบค้นเมื่อ 2022-10-09.
5. ↑  "Scores killed and wounded in 'Russian attack' on Zaporizhzhia". *euronews* (ภาษาอังกฤษ). 2022-10-09. สืบค้นเมื่อ 2022-10-09.
6. ↑  Свобода, Радіо (2022-10-08). "Обстріл колони під Запоріжжям: ще один поранений помер у лікарні – Старух". *Радіо Свобода*. Радіо «Свобода». คลังข้อมูลเก่าเก็บจากแหล่งเดิมเมื่อ 2022-10-09.
7. ↑  "Russian Strike Kills At Least 30 People, Wounds 88 In Zaporizhzhya". *Radiofreeeurope/Radioliberty*. 2022-09-30. สืบค้นเมื่อ 2022-10-11.
8. 1 2  "13 people dead and 89 injured in updated toll of Zaporizhzhia missile strikes". *CNN* (ภาษาอังกฤษ). 2022-10-09. สืบค้นเมื่อ 2022-10-09.
9. ↑  "Putin calls Kerch Bridge attack "a terrorist act" by Kyiv". *ABC News* (ภาษาอังกฤษ). สืบค้นเมื่อ 2022-10-09.
10. ↑  "В Запорожье не менее 13 человек погибли во время ночного обстрела жилых домов". *Настоящее Время* (ภาษารัสเซีย). 2022-10-09. สืบค้นเมื่อ 2022-10-09.
11. ↑  "Российские войска второй раз за неделю нанесли по Запорожью массированный ракетный удар. Погибли 13 человек, почти 100 пострадали". *Meduza* (ภาษารัสเซีย). สืบค้นเมื่อ 2022-10-10.